Anchiornis - Wikipedia
(Aangestuur vanaf Anchiornis huxleyi)
Anchiornis huxleyi se grootte in vergelyking met die mens.
Tydperk: Laat Jura 161–160.5 m. jaar gelede
’n Voorstelling van ’n Anchiornis.
(Xu et al., 2009)
Anchiornis was ’n genus klein, geveerde dinosourusse. Dit bestaan net uit die tipe-spesie, Anchiornis huxleyi, en is genoem na Thomas Henry Huxley, ’n vroeë voorstander van biologiese evolusie en die eerste persoon wat voorgestel het daar is ’n nabye evolusionêre verwantskap tussen voëls en dinosourusse. Die naam Anchiornis beteken "amper-voël", en die naamgewers beskou die genus as ’n belangrike oorgang tussen voëls en dinosourusse.
Fossiele is in China gevind in rotse wat uit die Laat Jura-periode (Oxfordium-tydsnede) van 161–160,5 miljoen jaar gelede dateer.
Vanweë die uitstekend bewaarde fossiele van Anchiornis huxleyi, was dit die eerste dinosourusspesie waarvan byna al die kleure vasgestel kon word.
Anchiornis huxleyi was ’n klein dier met ’n driehoekige skedel en baie lang bene, wat daarop dui dat hy vinnig kon hardloop.
Die eerste fossiel wat gevind is, het net onduidelike tekens van vere getoon, maar die tweede fossiel was baie goed bewaar en feitlik al sy vere het behoue gebly. Die dier het groot vlerke gehad met vere aan die voor- sowel as agterpote. Die pote, met uitsondering van die kloue, was heeltemal bedek met vere.
In 2010 het ’n span wetenskaplikes ’n uiters goed bewaarde fossiel gebruik om die pigmentselle te bestudeer. Deur dit met moderne voëls s’n te vergelyk, kon hulle die spesifieke kleure en patrone van die Anchiornis vasstel. Net die stert van dié fossiel het nie behoue gebly nie.
Die grootste deel van die Anchiornis was grys en swart. Die kroon van die kopvere was rooibruin met ’n grys basis, en die gesig het rooibruin kolletjies op ’n swart agtergrond gehad. Die vlerkvere was wit met swart punte. Die korter vere was grys.
↑ (2009) “A new feathered maniraptoran dinosaur fossil that fills a morphological gap in avian origin”. Chinese Science Bulletin 54 (3): 430–435. doi:10.1007/s11434-009-0009-6.
↑ 2,0 2,1 (2009) “A pre-Archaeopteryx troodontid theropod from China with long feathers on the metatarsus”. Nature 461 (7264): 640–643. doi:10.1038/nature08322.
↑ (2012) “Timing of the earliest known feathered dinosaurs and transitional pterosaurs older than the Jehol Biota”. Palaeogeography, Palaeoclimatology, Palaeoecology 323–325: 1–12. doi:10.1016/j.palaeo.2012.01.017.
↑ 4,0 4,1 4,2 (2010) “Plumage color patterns of an extinct dinosaur”. Science 327 (5971): 1369–1372. doi:10.1126/science.1186290.
Wikimedia Commons het meer media in die kategorie Anchiornis.
’n Voorstelling van Anchiornis huxleyi deur die kunstenaar Julius T. Csotonyi
Voorstelling met kleure soos beskryf deur Li et al., National Geographic
Ontsluit van "https://af.wikipedia.org/w/index.php?title=Anchiornis&oldid=1891804"
Die bladsy is laas op 17 Januarie 2019 om 19:47 bygewerk.